CELEX: 32012D0121(01)
Language: el
Date: 2012-01-19 00:00:00
Title: Απόφαση της Επιτροπής, της 19ης Ιανουαρίου 2012 , για τη σύσταση Ομάδας Αρχών στην Ευρωπαϊκή Ένωση που είναι αρμόδιες για την Υπεράκτια Εκμετάλλευση Πετρελαίου και Φυσικού Αερίου

21.1.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 18/8
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 19ης Ιανουαρίου 2012
   για τη σύσταση Ομάδας Αρχών στην Ευρωπαϊκή Ένωση που είναι αρμόδιες για την Υπεράκτια Εκμετάλλευση Πετρελαίου και Φυσικού Αερίου
   2012/C 18/07
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Εκτιμώντας τα ακόλουθα:
   
               (1)
            
            
               Στο άρθρο 191 της Συνθήκης καθορίζονται οι στόχοι της διατήρησης, προστασίας και βελτίωσης της ποιότητας του περιβάλλοντος και θεσπίζεται η υποχρέωση να στηρίζονται όλες οι δράσεις της Ένωσης σε υψηλό επίπεδο προστασίας με βάση τις αρχές της προφύλαξης και της προληπτικής δράσης, καθώς και στη συνετή και ορθολογική χρησιμοποίηση των φυσικών πόρων.
            
         
               (2)
            
            
               Σκοπός της πολιτικής της ΕΕ είναι να μειωθούν τα μεγάλα ατυχήματα που σχετίζονται με υπεράκτιες δραστηριότητες εκμετάλλευσης κοιτασμάτων πετρελαίου και φυσικού αερίου και να περιοριστούν οι συνέπειές τους, ώστε να βελτιωθεί η προστασία του θαλάσσιου περιβάλλοντος και των παράκτιων οικονομιών από τη ρύπανση, καθώς και να περιοριστούν τα πιθανά προβλήματα στην εγχώρια παραγωγή ενέργειας της Ένωσης και να βελτιωθούν οι μηχανισμοί αντιμετώπισης σε περίπτωση ατυχήματος.
            
         
               (3)
            
            
               Τα ατυχήματα του 2010 που σχετίζονται με υπεράκτιες δραστηριότητες εκμετάλλευσης πετρελαίου και φυσικού αερίου, κυρίως δε αυτό της εξέδρας Deepwater Horizon στον Κόλπο του Μεξικού, αποτέλεσαν την αφορμή για να επανεξεταστούν οι πολιτικές που αποσκοπούν στην εγγύηση της ασφάλειας των υπεράκτιων δραστηριοτήτων. Η Επιτροπή διατύπωσε τις αρχικές απόψεις της σχετικά με την υπεράκτια εκμετάλλευση πετρελαίου και φυσικού αερίου στην ανακοίνωσή της με τίτλο «Αντιμέτωποι στο πρόβλημα της ασφάλειας των υπεράκτιων δραστηριοτήτων εκμετάλλευσης κοιτασμάτων πετρελαίου και φυσικού αερίου» (1), στις 12 Οκτωβρίου 2010.
            
         
               (4)
            
            
               Δεν είναι αμελητέα η επικινδυνότητα μεγάλου υπεράκτιου ατυχήματος πετρελαίου ή φυσικού αερίου στα ύδατα της Ένωσης. Επιχειρήσεις υπεράκτιας εκμετάλλευσης πετρελαίου και φυσικού αερίου υπάρχουν σε διάφορες περιοχές της Ένωσης και αναμένονται περαιτέρω δραστηριοποιήσεις στα ύδατα περιοχών της Ένωσης. Η υπεράκτια εκμετάλλευση πετρελαίου και φυσικού αερίου είναι σημαντικό στοιχείο για την ασφάλεια του ενεργειακού εφοδιασμού της ΕΕ.
            
         
               (5)
            
            
               Παρόλο που η Ένωση έχει ήδη παραδείγματα αριστείας στις εθνικές ρυθμιστικές πρακτικές που αφορούν τις υπεράκτιες δραστηριότητες εκμετάλλευσης πετρελαίου και φυσικού αερίου, είναι δυνατό να βελτιωθεί περαιτέρω η ασφάλεια των υπεράκτιων δραστηριοτήτων με την εναρμόνιση της εφαρμογής του κανονιστικού πλαισίου για τις εργασίες εκμετάλλευσης πετρελαίου και φυσικού αερίου.
            
         
               (6)
            
            
               Η συνεχής ανταλλαγή πείρας, ο εντοπισμός των βέλτιστων πρακτικών των ρυθμιστικών αρχών και του κλάδου και η βελτίωση των μέτρων εφαρμογής αναγνωρίζονται ως βασικά στοιχεία εύρυθμα λειτουργούντος καθεστώτος ρυθμίσεων.
            
         
               (7)
            
            
               Τη σπουδαιότητα της συνεργασίας μεταξύ αρχών εποπτείας υπεράκτιων δραστηριοτήτων τεκμηριώνουν σαφώς οι δραστηριότητες του North Sea Offshore Authorities Forum (Φόρουμ των Αρχών Εποπτείας Υπεράκτιων Δραστηριοτήτων της Βόρειας Θάλασσας) και του International Regulators Forum (Διεθνές Φόρουμ των Ρυθμιστικών Φορέων). Με βάση αυτές τις διαπιστώσεις, είναι σημαντικό να μεγιστοποιηθεί η αποτελεσματικότητα της μεταφοράς της πείρας και της γνώσης σε ολόκληρη την Ένωση μέσω επίσημης δομής σε επίπεδο Ένωσης.
            
         
               (8)
            
            
               Βασιζόμενη κυρίως στις δραστηριότητες των εθνικών ρυθμιστικών αρχών, η Ομάδα Αρχών στην Ευρωπαϊκή Ένωση που είναι αρμόδιες για την Υπεράκτια Εκμετάλλευση Πετρελαίου και Φυσικού Αερίου πρέπει να περιλαμβάνει στις δραστηριότητές της την πείρα των σχετικών ενδιαφερόμενων μερών συμπεριλαμβανομένων εκείνων από τρίτες χώρες. Η Ομάδα Αρμοδίων Αρχών πρέπει να διευκολύνει τη μεταφορά γνώσης μεταξύ των ενδιαφερομένων και να συμβάλει στην κατάρτιση επίσημων κατευθυντήριων γραμμών σχετικά με τις βέλτιστες πρακτικές.
            
         
               (9)
            
            
               Οι στόχοι των αρμοδίων αρχών για την υπεράκτια εκμετάλλευση που συνεργάζονται σε θέματα που αφορούν την πρόληψη και την αντιμετώπιση μεγάλων υπεράκτιων ατυχημάτων είναι επίσης συμπληρωματικοί των στόχων της Μόνιμης Ομάδας Εργασίας σχετικά με τα Ανθρακωρυχεία και τις Άλλες Εξορυκτικές Βιομηχανίες, η οποία συστάθηκε σύμφωνα με το άρθρο 6 της απόφασης 2003/C 218/01 του Συμβουλίου για την ίδρυση Συμβουλευτικής Επιτροπής για την Ασφάλεια και την Υγεία στο Χώρο Εργασίας, καθώς και των στόχων της εν λόγω Συμβουλευτικής Επιτροπής.
            
         
               (10)
            
            
               Πρέπει να προβλεφθούν κανόνες σχετικά με τη δημοσιοποίηση πληροφοριών από τα μέλη της Ομάδας Αρμοδίων Αρχών και τους αντιπροσώπους τους, με την επιφύλαξη των διατάξεων της Επιτροπής σχετικά με την ασφάλεια που ορίζονται στο παράρτημα της απόφασης 2001/844/ΕΚ, ΕΚΑΧ, Ευρατόμ.
            
         
               (11)
            
            
               Κατά την επεξεργασία των δεδομένων προσωπικού χαρακτήρα που αφορούν τα μέλη της Ομάδας Αρμοδίων Αρχών πρέπει να τηρείται ο κανονισμός (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (2),
            
         ΑΠΟΦΑΣΙΖΕΙ:
   Άρθρο 1
   Αντικείμενο
   Με την παρούσα απόφαση συστήνεται η Ομάδα Αρχών στην Ευρωπαϊκή Ένωση που είναι αρμόδιες για την Υπεράκτια Εκμετάλλευση Πετρελαίου και Φυσικού Αερίου (εφεξής «Ομάδα Αρμοδίων Αρχών»).
   Άρθρο 2
   Καθήκοντα
   1.   Η Ομάδα Αρμοδίων Αρχών χρησιμεύει κυρίως ως φόρουμ για την ανταλλαγή πείρας και τεχνογνωσίας μεταξύ των εθνικών αρχών και της Επιτροπής.
   2.   Οι δραστηριότητες της Ομάδας Αρμοδίων Αρχών είναι δυνατόν να περιλαμβάνουν, σε συντονισμό με τις δραστηριότητες των άλλων συναφών ομάδων εμπειρογνωμόνων, όλα τα θέματα που αφορούν την πρόληψη και την αντιμετώπιση μεγάλων ατυχημάτων κατά τις υπεράκτιες δραστηριότητες εκμετάλλευσης πετρελαίου και φυσικού αερίου εντός της Ένωσης, καθώς και εκτός των συνόρων της, ανάλογα με την περίπτωση.
   3.   Η Ομάδα Αρμοδίων Αρχών διεξάγει συζητήσεις, επικουρεί την Επιτροπή και γνωμοδοτεί στην Επιτροπή, είτε κατόπιν αιτήματος της Επιτροπής είτε με δική της πρωτοβουλία, ιδίως όσον αφορά τα ακόλουθα:
   
               α)
            
            
               τον καθορισμό των προτεραιοτήτων όσον αφορά την εκπόνηση των εγγράφων καθοδήγησης, τα πρότυπα και τις βέλτιστες πρακτικές στον τομέα του πετρελαίου και του φυσικού αερίου·
            
         
               β)
            
            
               την εκπόνηση, ή την δρομολόγηση και την επίβλεψη της εκπόνησης, κατευθυντήριων γραμμών σχετικά με τις βέλτιστες πρακτικές του κλάδου·
            
         
               γ)
            
            
               με σκοπό την ανταλλαγή πείρας, τη διευκόλυνση της ταχείας ανταλλαγής πληροφοριών μεταξύ της Επιτροπής και των εθνικών αρχών όσον αφορά π.χ. σημαντικά συμβάντα, τις αιτίες και την αντιμετώπισή τους, τα γεγονότα που θα μπορούσαν να είχαν οδηγήσει σε σοβαρά ατυχήματα, καθώς και επιχειρησιακών πληροφοριών σχετικά με τις εγκαταστάσεις γεώτρησης που πρόκειται να μετακινηθούν μεταξύ των κρατών μελών·
            
         
               δ)
            
            
               την προώθηση και τη διευκόλυνση της συναίνεσης μεταξύ της Επιτροπής και των εθνικών αρχών σχετικά με τη βέλτιστη ρυθμιστική πρακτική·
            
         
               ε)
            
            
               την προώθηση των ανταλλαγών και τις αποσπάσεις προσωπικού μεταξύ των εθνικών αρχών, ώστε να βελτιώσουν τις γνώσεις και την εμπειρία τους·
            
         
               στ)
            
            
               την ανταλλαγή πληροφοριών σχετικά με την εφαρμογή των εθνικών και ενωσιακών νομοθετικών πράξεων και πολιτικών που σχετίζονται με υπεράκτιες δραστηριότητες εκμετάλλευσης πετρελαίου και φυσικού αερίου, συμπεριλαμβανομένων μέτρων για την πρόληψη της διάπραξης σκόπιμων παράνομων ενεργειών κατά των δραστηριοτήτων, και την επικούρηση της Επιτροπής στην παρακολούθηση της εφαρμογής του σχετικού κεκτημένου της Ένωσης.
            
         Άρθρο 3
   Διαβούλευση
   1.   Με την επιφύλαξη του άρθρου 2, η Επιτροπή μπορεί να συμβουλεύεται την Ομάδα Αρμοδίων Αρχών επί παντός θέματος σχετικού με μείζονες κινδύνους των υπεράκτιων δραστηριοτήτων αναζήτησης, εξερεύνησης και παραγωγής πετρελαίου και φυσικού αερίου.
   2.   Η Ομάδα Αρμοδίων Αρχών διαβουλεύεται με άλλες ομάδες εμπειρογνωμόνων της Επιτροπής, εφόσον υπάρχουν συμπληρωματικά συμφέροντα, για να διασφαλίζει ότι τα σχετικά θέματα τίθενται υπόψη των άλλων ομάδων και να λαμβάνει πληροφορίες που την ενδιαφέρουν.
   Άρθρο 4
   Σύνθεση — Διορισμός
   1.   Η Ομάδα Αρμοδίων Αρχών απαρτίζεται από τις αρχές των κρατών μελών που είναι αρμόδιες για τη ρυθμιστική εποπτεία των δραστηριοτήτων υπεράκτιας εκμετάλλευσης πετρελαίου και φυσικού αερίου και συναφή ζητήματα πολιτικής.
   2.   Οι αρχές των κρατών μελών ορίζουν τους αντιπροσώπους τους.
   3.   Οι ονομασίες των αρχών των κρατών μελών δημοσιεύονται στο μητρώο ομάδων εμπειρογνωμόνων και άλλων παρεμφερών οργάνων της Επιτροπής («το μητρώο»).
   4.   Τα δεδομένα προσωπικού χαρακτήρα συλλέγονται, υφίστανται επεξεργασία και δημοσιεύονται σύμφωνα με τον κανονισμό (ΕΚ) αριθ. 45/2001.
   Άρθρο 5
   Λειτουργία
   1.   Την προεδρία της Ομάδας Αρμοδίων Αρχών ασκεί αντιπρόσωπος της Επιτροπής, ο οποίος δύναται να ορίζει συμπρόεδρο.
   2.   Σε συμφωνία με τις υπηρεσίες της Επιτροπής, η Ομάδα Αρμοδίων Αρχών δύναται να συστήνει υποομάδες για την εξέταση ειδικών ζητημάτων, λόγου χάρη την ανταλλαγή των βέλτιστων πρακτικών, βάσει κατάλληλων όρων εντολής. Οι εν λόγω υποομάδες διαλύονται μετά την περάτωση της εντολής τους.
   3.   Με πρόσκληση του προέδρου επιτρέπεται να συμμετέχουν στις εργασίες της Ομάδας Αρμοδίων Αρχών αντιπρόσωποι των συναφών τομέων, στους οποίους συγκαταλέγονται η βιομηχανία, οι συνδικαλιστικές οργανώσεις, ιδρύματα τριτοβάθμιας εκπαίδευσης, ερευνητικοί οργανισμοί, ΜΚΟ, οι αρμόδιες υπηρεσίες της Ένωσης, τρίτες χώρες και άλλοι ενδιαφερόμενοι φορείς. Επιπλέον, επιτρέπεται να παρέχεται το καθεστώς του παρατηρητή σε ιδιώτες ή οργανισμούς των οποίων η συμμετοχή μπορεί να συμβάλει στο έργο της Ομάδας Αρμοδίων Αρχών.
   4.   Η Ομάδα Αρμοδίων Αρχών και οι υποομάδες της κατά κανόνα συνεδριάζουν στους χώρους της Επιτροπής σύμφωνα με τις διαδικασίες και το χρονοδιάγραμμα που αυτή ορίζει. Εάν δεν ορίζεται διαφορετικά, η Επιτροπή παρέχει γραμματειακή υποστήριξη.
   5.   Κάθε κράτος μέλος μπορεί να ζητεί τη γνώμη της Ομάδας Αρμοδίων Αρχών όσον αφορά έγγραφα και δημοσιευμένες πληροφορίες σχετικά με μείζονες κινδύνους από υπεράκτιες δραστηριότητες εκμετάλλευσης πετρελαίου και φυσικού αερίου σύμφωνα με τις διατάξεις της ισχύουσας νομοθεσίας της Ένωσης.
   6.   Η Ομάδα Αρμοδίων Αρχών υποβάλλει τακτικά έκθεση των δραστηριοτήτων της, ιδίως όσον αφορά τον προσδιορισμό και την εφαρμογή των βέλτιστων πρακτικών και τις επιδόσεις του κλάδου υπεράκτιων δραστηριοτήτων.
   7.   Η Ομάδα Αρμοδίων Αρχών συνεδριάζει τουλάχιστον μία φορά ετησίως.
   8.   Τα διορισμένα μέλη της Ομάδας Αρμοδίων Αρχών και ο πρόεδρος συνεδριάζουν τουλάχιστον μία φορά ετησίως με τους ομολόγους τους της Μόνιμης Ομάδας Εργασίας σχετικά με τα Ανθρακωρυχεία και τις Άλλες Εξορυκτικές Βιομηχανίες για να συζητούν το έργο των δύο οργανισμών κατά την παρελθούσα περίοδο και να ενημερώνονται σχετικά με τα μελλοντικά σχέδια εργασιών.
   9.   Δεν επιτρέπεται η δημοσιοποίηση των πληροφοριών που αποκτώνται από τη συμμετοχή στις εργασίες της Ομάδας Αρμοδίων Αρχών ή υποομάδας της, εφόσον η Επιτροπή κρίνει ότι πρόκειται για εμπιστευτικά θέματα.
   10.   Η Ομάδα Αρμοδίων Αρχών καταρτίζει τον εσωτερικό κανονισμό της με βάση τους πρότυπους διαδικαστικούς κανόνες για τις ομάδες εμπειρογνωμόνων.
   Άρθρο 6
   Έξοδα συνεδριάσεων
   1.   Οι συμμετέχοντες στις δραστηριότητες της Ομάδας Αρμοδίων Αρχών και των υποομάδων της δεν αμείβονται από την Επιτροπή για τις υπηρεσίες τους.
   2.   Οι δαπάνες ταξιδιού και διαβίωσης των συμμετεχόντων στις δραστηριότητες Ομάδας Αρμοδίων Αρχών και των υποομάδων της επιστρέφονται από την Επιτροπή σύμφωνα με τις ισχύουσες διατάξεις της Επιτροπής.
   3.   Τα εν λόγω έξοδα καλύπτονται εντός των ορίων των κονδυλίων που διατίθενται στο πλαίσιο της ετήσιας διαδικασίας κατανομής των πόρων.
   
      Βρυξέλλες, 19 Ιανουαρίου 2012.
      
         
            Για την Επιτροπή
         
         Günther OETTINGER
         
            Μέλος της Επιτροπής
         
      
   
   
      (1)  COM(2010) 560 τελικό.
   
      (2)  ΕΕ L 8 της 12.1.2001, σ. 1.